text: Landbrugsskole: Vi skal give børn et positivt indtryk
  21 september 2015 kl. 10.39
  Gråsten Landbrugsskole inviterer mandag flere hundrede børn til 'Åbent landbrug.' Målet er at skabe et bedre image.
  Børn fra Aabenraa og Sønderborg lærer mandag hvordan landbruget påvirker deres hverdag - og hvilken betydning landbruget har for det danske samfund. Målet er, at skabe et bedre omdømme.
  - Vi vil gerne have, at landbruget får et bedre image og et bedre ry. Ved at lade børnene komme helt tæt på, håber vi at give dem et positivt syn på det at drive landbrug, siger PR-medarbejder hos Landbrugsskolen Tanja Hasling Port til TV SYD.
  Børnene får i løbet af dagen mulighed for at bruge alle sanser på forskellige stande rundt om på gården. Der vil være mulighed for at komme i nærkontakt med både heste, grise, køer, får og kyllinger - og alt andet tilhørende landbruget.
  Landbrugsskolen forventer, at et sted mellem 600 og 800 børn vil deltage i løbet af dagen.
  